Éxodo 15
Moisesan k'ochupa
1Ucatsti Moisesampi, israelitanacampejj Tatitur jach'añchasinjja, aqham sasaw k'ochupjjäna:
“Nayasti Tatitur jach'añchasinwa k'ochöjja,
jupasti ch'amapampiw atipji carronacsa, caballonacsa kotar jakontasa.
2Tatituw nayan k'ochuñajjajja,
juparaquiwa ch'amañchirejjasa, uqhamarac khespiyirejjasa.
Jupawa nayan Diosajjajja, ucatwa yupaychäjja;
juparaquiw awquejjan Diosapasa, ucatwa jach'añcharaquëjja.
3Tatituw guerran nuwasirejja,
sutipasti Tatitu sataraquiwa.
4Faraonan carronacaparusa, uqhamarac ejercitoparusa, Tatitojj kotaruw willinti;
suma ajllit capitananacapasa, Mar Rojo sat kota umampi ajjscatascamaw jiwarapjjaraqui.
5Jupanacasti kalanacjamaw kota mankherojj williranttawayapjje,
jach'a kota mankheruraquiw jupanacarojj chhaktayi.
6Tatitu, jumasti cupi amparaman ch'amapampiw uñisirinacarojj tucjtajja.
7Jumasti ch'amamampiwa tucjtajja, juma contra sayt'irinacarojja.
Jupanacasti coleramampejja jichhunacjamaw naqhantapjje.
8Jumasti samanamampi phust'asajja mayawjaruw umjja montonthaptajja,
uma mathapinacasti mä perkjamaraquiw lurasiraqui,
kota mankha orakesti jan onjjtquiriraquiw tucuraqui.
9Uñisiristi sänwa: ‘Nayasti jicjjatañcamaw arctäjja, ucatsti cunanactejj aparcä ucanacjja cusisitaw laquinokaraquëjja;
uqhamarac espada catusinsti amparajjampiw tucjaraquëjja’ sasa.
10Ucampis jumajj may phust'asaw kotampi chhaktaytajja,
jupanacasti plomo sat metaljamaw uma mathapi mankherojj chhakhantawayjjapjje.
11Dios Tata, ¡janiw qhiti diosas jumampejj chicachascaspati!
¡Janiw qhitisa, jumjama Santo, uqhamarac jach'ajj utjquiti!
Jumasti cunayman muspharcañanaca, uqhamarac ajjsarcañanacwa lurtajja.
¡Uca laycusti asquïtawa yupaychatäñataquejja!
12Jumasti ch'amamampejja orakempiw mank'antaytajja.
13Ucampis aca marcamar jumatac khespiyasasti, wiñay munasiñampiw irptajja.
Ch'amamampiraquiw kollan utjäwimarojj irparactajja.
14Marcanacasti uqhama yatisinjja qhathatipjjaniwa,
uqhamarac filisteonacasa uca yatisajj wali llaquisipjjani.
15Edom marcanquir capitananacasti yatisinjja mayjt'asipjjaniwa;
Moab marcanquir jilïrinacasti ajjsarañatracwa qhathatipjjaraquini.
Uqhamarac Canaán chekan take jaquirinacasti ajjsarayasipjjaraquiniwa.
16Tatitu, ¡jupanacasti sustjasipjjpan, ajjsarayasipjjaracpan!
¡Ch'amam uñjasinsti kalanacjama amuturac tucupjjaracpan, aca jumatac khespiyat marcamajj maqhatañapcama!
Cawquïr marctejj jumatac alascta ucajja.
17Tatitu, kollan kolluman jacañataqui irpapjjeta,
cawqha oraktejj jumajj ajllcta jacañataqui ucaru.
Uqhamarac cawqha kollan uttejj amparamampi
waquichcaracta ucqharu.
18Tatituw apnakani wiñayan wiñayapataqui.”
Marian k'ochupa
19Faraonan carronacapampi, uqhamarac caballeriapampejj kotaruw mantanipjjäna, ucatsti Tatitojj kotanjja umampiw chhaktayäna. Ucampis israelitanacajj kotjja waña orakenjam maqhatanipjjäna. 20Ucat Aaronan María sat profetisa cullacapampi, uqhamarac mayni warminacampejj panderetanac tocasisaw thokhopjjäna. 21Ucatsti Mariajj aqham sasaw k'ochüna:
“K'ochupjjam Tatitur jach'añchasina,
jupasti ch'amapampi atipjasinwa carronacarusa, caballeriarusa kotaru jakontejja.”
Mara chekanquir c'allc'u uma
22Moisesasti israelitanacarojj Mar Rojo sat kotatjja irpjjänwa Shur sat wasararu, jupanacasti quimsa uruwa sarapjjäna wasaranjama jan uma jicjjatasina. 23Ucampis Mara sat chekaru purisasti, janiwa ucan utjir umjja umt'añ puedipcänti wali jarütap laycu. Ucatwa uca chekarojj “Jaru” sasa sutichapjjäna.
24Ucampis jakenacajj Moisés tokwa jan walinaca parlapjjäna, ucatsti sapjjaraquïnwa: “¿Cunsa jichhajj umañäni?” sasa. 25Ucampis Moisesajj Tatituruw mayïna, ucatsti Tatitojj juparojj mä koka uñacht'ayi. Ucat Moisesasti uca kokampiw umar jakontäna, umajj mojjsaw tucuwayjjäna.
Uqhamaw Tatitojj uca chekanjja iyawsañanacap yant'äna, uqhamarac churaraquïnwa leyinaca jupanacan suma sarnakapjjañapataqui. 26Saraquïnwa: “Jumanacatejj naya Tatitu Diosaman arunacajja suma ist'apjjäta, ucat munañajjarjam lurapjjaraquïta, uqhamarac camachinacajjarusa, leyinacajjarusa phokhapjjaraquïta ucqhajj janiw cawquïr usunactejj egipcionacar apaycta ucanacampejj t'akhesiyapcämati. Nayätwa jumanacar c'umarachir Tatitumajja” sasa.
27Ucat sarjjasinjja Elim sat chekaruw puripjjäna, ucansti utjänwa tunca payan uma jalsunaca, uqhamarac pakallk tunca palmera sat kokanaca, ucatsti uca uma jac'aruw carpanacapa sayt'ayasa utjnokapjjäna.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn min_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn tum_Latn ayr_Latn gla_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn